Къэбэрдей-Балъкъэр Республикэм иджырей томографхэр щащIу щIадзэнущ
УФ-м Кавказ Ищхъэрэм и IуэхухэмкIэ и министерствэм щыхэплъащ иджырей рентген техникэ Къэбэрдей-Балъкъэрым щыгъэхьэзырыным теухуа инвестицэ проектым. Абы теухуа зэIущIэр иригъэкIуэкIащ министрым и япэ къуэдзэ Байсултанов Одес. Псалъэмакъым кърихьэлIащ УФ-м Кавказ Ищхъэрэм и IуэхухэмкIэ и министрым и къуэдзэ Резников Андрей, проектыр къыхэзылъхьа «Севкаврентген-Д» ООО-м, проектым и инвестор «Кавказ Ищхъэрэм зегъэужьынымкIэ корпорацэ» акционер зэгухьэныгъэм я лIыкIуэхэр.
ЗэIущIэм зэрыщыжаIамкIэ, зэкIэ рентген Iэмэпсымэу къэралым щащIыр мащIэщ, абыхэм я нэхъыбапIэр нэгъуэщI щIыналъэхэм къыщащэху. БлэкIа илъэсым и гъатхэпэм УФ-м Промышленностымрэ сатумкIэ и министерствэм къищтащ медицинэм къыщагъэсэбэп Iэмэпсымэу нэгъуэщI къэралхэм къыщащэхухэм япэхъун продукцэ къыщIэгъэкIынымкIэ планыр. Абы ипкъ иткIэ 2020 гъэм ирихьэлIэу рентген Iэмэпсымэу нэгъуэщI щIыналъэхэм кърашхэр иджырей процент 30-м щегъэжьауэ процент 13-м нэсу ягъэмэщIэн хуейщ.
А къалэныр гъэзэщIэнымкIэ сэбэпышхуэ хъунущ Кавказ Ищхъэрэ федеральнэ округым и щIыналъэм хиубыдэу зэлэжьыну инвестицэ проектыр. Мы Iуэхум социальнэ мыхьэнэ хэха зэриIэм къыхэкIыу Байсултанов Одес «Кавказ Ищхъэрэм зегъэужьынымкIэ корпорацэ» зэгухьэныгъэм и пщэ ирилъхьащ министерствэм инвестицэ проектхэмкIэ и департаментым щIыгъуу лэжьыгъэхэр зэрекIуэкIыну графикыр игъэхьэзырыну.
КъБР-м и Iэтащхьэмрэ Правительствэмрэ я пресс-IуэхущIапIэ.
